Les Escoles Esportives Municipals fomenten la convivència entre equips rivals
23 de Mayo de 2016

Carcaixent

Este dissabte 21 de maig, dins de la Campanya Carcaixent Juga Net, es va dur a terme l’activitat ‘El tercer temps’. Una iniciativa de l'Àrea d'Esports de l'Ajuntament de Carcaixent inspirada en una tradició britànica lligada al rugbi gràcies a la qual, després de finalitzar el partit (de dos temps), els contrincants es troben per a compartir el dinar i parlar de l’enfrontament com a excusa per a confraternitzar i suavitzar els ressentiments que hi puguen haver sorgit.

Així, des de l’Àrea d’Esports de l’Ajuntament de Carcaixent van convidar tots els pares i mares dels alumnes de l’Escola de Futbol Sala a organitzar un esmorzar després del partit a la zona esportiva FEVE en companyia de l’equip contrari. Tots van coinicidir que va ser una experiència enriquidora  ja que va servir per a reduir el sentiment de rivalitat i potenciar els veritables valors de l'esport.

Segons Vicent Albelda, “el terme "tercer temps" evidencia que el joc no acaba amb l'eventual victòria o derrota d'alguns dels equips, sinó amb la companyia i la diversió en un grup de xiquets/xiquetes que durant els dos temps anteriors han estat competint”. D’esta manera, com ha explicat el regidor d’Esports, “pretenem que el fi en el futbol sala escolar, i de qualsevol esport, no siga únicament la victòria, sinó la companyia, gaudir de l’esport i poder fer noves amistats”.